1Hio ya mi, mi wolmɔ ha ɛnɛ ka ingɔ mbonga pɛ Moïse. Ɛnɛ ingɔ nɛdedea nde, yo sɔna ha ngimɔ ka wi boka nɛ zutunɔ, ka wɛnɛ dung ha si mbonga. 2Mɛgi, ka ma wei sio bhoko, mbonga pɛ Moïse ndara ko pɛa ha tɛ wa ha ngimɔ tunɔ pɛa fɛt. Ma, ka wei fea kari, ko pɛa bo fin ha si mbonga ka ndara wɛnɛ ha tɛ wei pɛa na. 3Ka wei bhɔna nɛ zutunɔ, nɛ ka ko pɛa ndari tɛ ha ma mbing wei, bhoko ɛngɛ dea wanza. Ma, ka wei fea kari, ko pɛa bo fin ha si mbonga ɛngɛ na. Ka wɛnɛ si ma mbing wei, yo bo fin nɛ̂ dea wanza na. 4Hio ya mi, yo fin gbesi nɛ ɛnɛ. Ɛnɛ tɛ bo nɛ̂ hio fiowi ha li mbonga, hazu Christ fea gɔn nɛ zu ɛnɛ. Sising, ɛnɛ nɛ̂ hio wi pɛ Christ, ka Sɔ guo wɛnɛ ha soko hio fiowi. Yo nɛ̂ ɛngi, ka ɔ lɛma mɛ de dede tom ha Sɔ. 5Sɔngsi, ha ngimɔ ka ɔ bade mɔ tuka sila ɔ ngoya, ɔ badung nɛ hɛl mɛ de hio ngbak gdangamɔ ndɔng ka mbonga kafi mɛ de yo. Hɛl dea mɛgi dea tom ha gbakɔtɛ ɔ fɛt, nɛ yo daka ɔ nɛnɛ ha fio. 6Sising, ɔ bo fin nɛ̂ bala ha si mbonga na, ɔ tɛ bo nɛ̂ fiowi ha lia. Mbonga bo fin nɛ ziomɔ ha zu ɔ na. Mɛgi, ɔ ha dea tom ha Sɔ nɛ wal mbombe ndɔki deamɔ ka Nzɔy-Sɔtɛ osi ha ɔ, yo bo fin nɛ wal mɔa ndɔki deamɔ pɛ mbonga pɛ Moïse na. 7Ɔ betɔ nde ge? Ɔ betɔ nde, mbonga nɛ̂ gdangamɔ nde? Way! Yo bo nɛ̂ gdangamɔ na. Ma, yo nɛ̂ mbonga ka osi ha mi mɔ ka dung nɛ̂ gdangamɔ. Mbonga tɔa nde: «Ka mɛ agol mɔ pɛ ma mɛ na.» Ka bo se nde, mbonga atɔ mɛgi na, ki mi tɛ ing nde, golamɔ nɛ̂ gdangamɔ, na. 8Tuka wen mbonga osa gdangamɔ mɛgi kari, gdangamɔ kpaa wal mɛ de tom ha tɛ mi, nɛ mi angara gola hio tili mɔ fɛt. Mbonga abo se na, ki gdangamɔ bo nɛ ziomɔ ha zu mi na. 9Sɔngsi ka mi tɛ ing ka mbonga na, mi dungɔ tuka wi ka dung nɛ zutunɔ. Ma, ka mi ingɔ hio wen mbonga kari, hɛl dea gdangamɔ angara dea mi nɛkpasa, 10nɛ mi tɛ bo tuka fiowi. Sɔ dea hio wen mbonga nde, ka yo aha tunɔ ha hio wi. Ma, pɔm, yo kpala tɛ dung nɛ̂ mɔ gbɛ mi. 11Hazu nɛ wal wen mbonga, gdangamɔ kpaa wal mɛ osili mi. Nɛ gdangamɔ kuo wen mbonga hazu gbɛ nɛ mi. 12Ngase ɛngi, mbonga nɛ pɛa tɛ nɛ nzɔya, nɛ hio wen mbonga fɛt nɛ nzɔya, nzeng, nɛ dedea. 13Mi ani mɔ nde, mbonga ka dung nɛ̂ dedemɔ, kpala tɛ dung nɛ̂ mɔ gbɛ mi nde? Way! Yo bo mɛgi na. Ma, yo nɛ̂ gdangamɔ ha gbɛ mi. Gdangamɔ kuo dedemɔ ɛngɛ gbɛ nɛ mi. Nɛ wal ɛngi, hio wen mbonga osa long nde, gdangamɔ nɛ̂ tɛ kpasa gdangamɔ. 14Ɔ ingɔ nɛdedea nde, mbonga tɛ nɛ wal Nzɔy-Sɔtɛ. Ma, mi nɛ̂ wi mɔ multɛ sɔna. Mi dung tuka tɛ bala ha si gdangamɔ. 15Mɔ ka mi de, mi ing zu mi nɛ yo na. Mɔ ka mi ngoy mɛ de, mi de yo na. Ma, mɔ ka mi sɛn, yo nɛ̂ ɛngi ka mi de. 16Ka mi de nɛ mɔ ka mi sɛn, yo osi nde, mi mɛkara mbonga tuka dedemɔ. 17Mɛgi, yo bo nɛ̂ mi nɛ pɔm tɛ ka de mɔ mɛgi na, ma, yo nɛ̂ gdangamɔ ka de le ha tɛ mi ha de yo. 18Hazu mi ingɔ nde, mi nɛ̂ wi sɔna, dedemɔ bo ha dea le ha tɛ mi na. Tangere, mi nɛ hɛl mɛ de dedemɔ, ma, mi bo nɛ ngatɛ mɛ de yo na. 19Mi bo ha dea dedemɔ ka mi ngoy mɛ de na, ma, mi kpala tɛ de nɛ gdangamɔ ka mi kafa. 20Ka mi ha dea mɔ ka mi ngoy na, yo bo nɛ̂ mi nɛ pɔm tɛ ka de mɔ mɛgi na, ma, yo nɛ̂ gdangamɔ ka de le ha tɛ mi ha de yo. 21Mi kpaa nde, ma mbing mbonga dung ang ka tɔ nde, mi nɛ hɛl mɛ de dedemɔ, ma, mi ha dea kanɛ gdangamɔ. 22Ɛngi tɔ nde, ha zang sila mi, mi nɛ totɛ hazu mbonga pɛ Sɔ. 23Mi mɛkara yo nɛ takaramɔ pɔm. Ma, mi zɔka ha zang tunɔ pɔm nde, ma mbing mbonga ang ka bi bulo sungiri nɛ yo. Mbing mbonga ɛngɛ, yo gdea mi tuka bala ha si gdangamɔ, ka dung ha tɛ mi. 24Oee, mi nɛ̂ kpasa wan-ngɔtɛ! Tɛ mi ha kuo mi nɛnɛ ha fio! Nge wi ha bekpasisi mi ang, o nde? 25Mi ha lukoso Sɔ, hazu yo nɛ̂ wɛnɛ ka kpasasa mi ang nɛ wal Jésus-Christ, Kongawan pɛ ɔ. Mi zɔka nde, nɛ wal takaramɔ pɔm mi ngoy de tom ha mbonga pɛ Sɔ, ma, nɛ wal tɛ mi, mi ha dea tom ha mbonga pɛ gdangamɔ.
Copyright
Learn More